CELEX: 
Language: ga
Date: 2021-04-21 00:00:00
Title: RIALACHÁN TARMLIGTHE (AE) …/... ÓN gCOIMISIÚN lena leasaítear Rialachán Tarmligthe (AE) 2017/2358 agus Rialachán Tarmligthe (AE) 2017/2359 a mhéid a bhaineann le tosca inbhuanaitheachta, rioscaí agus sainroghanna a chomhtháthú leis na ceanglais i ndáil le maoirseacht agus rialachas táirgí le haghaidh gnóthais árachais agus dáileoirí árachais agus leis na rialacha maidir le gnó agus comhairle infheistíochta a dhéanamh le haghaidh táirgí infheistíochta árachas-bhunaithe

MEABHRÁN MÍNIÚCHÁIN
            
            
               Is cuid é an Rialachán seo de thionscnamh níos leithne de chuid an Choimisiúin maidir le forbairt inbhuanaithe. Leagtar síos an bunús leis do chreat Aontais a chuireann cúinsí inbhuanaitheachta i gcroílár an chórais airgeadais chun tacú le geilleagar na hEorpa a chlaochlú i gcóras atá níos glaise, a bhfuil athléimneacht níos fearr aige agus atá ciorclach i gcomhréir le cuspóirí an Chomhaontaithe Ghlais don Eoraip
                  1
               .
            
            
               Tar éis ghlacadh Chomhaontú Pháras 2016 maidir leis an athrú aeráide agus Chlár Oibre 2030 na Náisiún Aontaithe do Spriocanna Forbartha Inbhuanaithe (SDGanna), d’fhógair an Coimisiún sa Phlean Gníomhaíochta: Fás Inbhuanaithe a Mhaoiniú
                  2
               , is é atá beartaithe an inbhuanaitheacht a ionchorprú agus comhairle airgeadais á cur ar fáil agus chun comhtháthú na hinbhuanaitheachta i ndualgais mhuiníneacha, mar a thugtar orthu, a shoiléiriú sa reachtaíocht earnála. Sa Teachtaireacht maidir leis an gComhaontú Glas don Eoraip, dearbhaítear go bhfuil gá le comharthaí fadtéarmacha chun sreafaí airgeadais agus caipitil a dhíriú ar infheistíocht ghlas agus chun sócmhainní tréigthe a sheachaint. Rannchuideoidh an Rialachán Tarmligthe seo leis an gcuspóir sonrach sin.
            
            
               Le Rialachán Tarmligthe (AE) 2017/2358
                  3
                ón gCoimisiún, déantar forlíonadh ar Threoir (AE) 2016/97 ó Pharlaimint na hEorpa agus ón gComhairle
                  4
                (IDD) trína thuilleadh sonraithe a dhéanamh ar cheanglais maidir le maoirseacht agus rialachas táirgí le haghaidh gnóthais árachais agus dáileoirí árachais, agus le Rialachán Tarmligthe (AE) 2017/2359
                  5
                ón gCoimisiún, déantar forlíonadh ar Threoir (AE) 2016/97 trí cheanglais faisnéise agus rialacha iompair gnó is infheidhme maidir le dáileadh táirgí infheistíochta atá árachas‑bhunaithe a shonrú. Leis an Rialachán seo, déantar Rialachán Tarmligthe (AE) 2017/2358 agus Rialachán Tarmligthe (AE) 2017/2359 a mhodhnú ar dhá bhealach.
            
            
               Ar an gcéad dul síos, comhtháthaíonn sé sainroghanna custaiméirí ó thaobh na hinbhuanaitheachta de chun cur leis an measúnú oiriúnachta. Faoin gcreat IDD atá ann cheana, ceanglaítear ar idirghabhálaithe árachais agus ar ghnóthais árachais a dháileann táirgí infheistíochta atá árachas‑bhunaithe an fhaisnéis is gá a fháil faoin eolas agus faoin taithí atá ag na custaiméirí i réimse na hinfheistíochta, a staid airgeadais lena n‑áirítear an cumas caillteanais agus cuspóirí a sheasamh, lena n‑áirítear lamháltas riosca na gcustaiméirí chun a chur ar chumas na n‑idirghabhálaithe árachais agus na ngnóthas árachais na táirgí infheistíochta árachas‑bhunaithe atá oiriúnach don chustaiméir a mholadh (measúnú oiriúnachta). Áirítear san fhaisnéis faoi na cuspóirí infheistíochta faisnéis faoi shainroghanna a bhaineann le glacadh riosca, próifíl riosca agus cuspóirí na hinfheistíochta. Mar sin féin, is le cuspóirí airgeadais de ghnáth a bhaineann an fhaisnéis faoi chuspóirí infheistíochta, ach de ghnáth ní thugtar aghaidh ar chuspóirí neamhairgeadais an chustaiméara amhail sainroghanna inbhuanaitheachta. Go ginearálta, ní bhíonn ceisteanna maidir le sainroghanna inbhuanaitheachta custaiméirí san áireamh sna measúnuithe oiriúnachta atá ann cheana, cé nach n‑ardódh formhór na gcustaiméirí an tsaincheist maidir le hinbhuanaitheacht iad féin. Mar thoradh air sin, d’fhéadfadh idirghabhálaithe árachais agus gnóthais árachais a dháileann táirgí infheistíochta atá árachas‑bhunaithe go comhsheasmhach breithniú níos iomchuí a dhéanamh ar thosca inbhuanaitheachta sa phróiseas roghnúcháin.
            
            
               Ceanglaítear le Rialachán (AE) 2019/2088 ó Pharlaimint na hEorpa agus ón gComhairle (SFDR)
                  6
                doiciméadúchán ó tháirge airgeadais chun cur síos a dhéanamh ar an gcaoi a mbainfear amach na leibhéil inbhuanaitheachta nó na huaillmhianta inbhuanaitheachta atá luaite nó ar an gcaoi a bhfuil siad bainte amach cheana. Ós rud é nach córas lipéadaithe é, d’fhéadfaí cur síos a dhéanamh ar uaillmhianta éagsúla a bhaineann le hinbhuanaitheacht. Cé nach mór do tháirgí airgeadais dá dtagraítear in Airteagal 9 den SFDR cuspóir na n‑infheistíochtaí inbhuanaithe a shaothrú, gan dochar suntasach, mar a shainítear in Airteagal 2, pointe (17), den SFDR, d‘fhéadfadh sé go gcomhtháthófaí straitéisí éagsúla i dtáirgí airgeadais a thagann faoi Airteagal 8 den SFDR, fiú amháin na straitéisí sin, lena n‑áirítear iad siúd a d’fhéadfadh easpa ábharthachta ó thaobh inbhunaitheachta de a bheith i gceist leo d’ainneoin aon mhaoímh maidir le critéir chomhshaoil, shóisialta agus rialachais (ESG), infheistíocht atá freagrach go sóisialta (SRI) nó treoshuíomh inbhuanaitheachta. I bhfianaise an mhéid sin agus i bhfianaise na raonta feidhme éagsúla a ghabhann leis an méid a leanas; an Treoir maidir le Dáileadh Árachais, an Rialachán maidir le Nochtadh Airgeadais Inbhuanaithe (SFDR) agus an Rialachán (AE) 2020/852 ó Pharlaimint na hEorpa agus ón gComhairle
                  7
                (an Rialachán maidir le Tacsanomaíocht), áirithítear leis an dréacht‑Rialachán sin go bhfuil ionstraimí airgeadais a bhfuil leibhéal éigin ábharthachta ó thaobh inbhuanaitheachta de acu incháilithe le bheith á moladh do chustaiméirí nó do chustaiméirí ionchasacha a léiríonn sainroghanna soiléire ar mhaithe le hinbhuanaitheacht. Dá bhrí sin, is éard atá i gceist le sainroghanna inbhuanaitheachta ionstraimí airgeadais a infheistítear, go pointe áirithe ar a laghad, i ngníomhaíochtaí a chomhlíonann tacsanomaíocht faoin Rialachán maidir le Tacsanomaíocht, nó in infheistíochtaí inbhuanaithe, mar a shainmhínítear in Airteagal 2, pointe (17), de SFDR, lena gcuimsítear freisin gníomhaíochtaí a chomhlíonann tacsanomaíocht, nó lena mbreithnítear seachtrachtaí diúltacha infheistíochtaí ar an gcomhshaol nó ar an tsochaí ó thaobh príomhthionchair dhíobhálacha ar inbhuanaitheacht de. Leis na rialacha maidir le sainroghanna inbhuanaitheachta, neartaítear an cuspóir beartais agus tugtar tacaíocht dó maidir le glas‑snasú agus mídhíol a laghdú agus spreagtar aistriú an chórais airgeadais ionas go mbeidh tacaíocht ann dáiríre do ghnólachtaí aistriú i dtreo na hinbhuanaitheachta, agus go leanfar de thacaíocht a thabhairt do ghnólachtaí atá inbhuanaithe cheana féin.
            
            
               Áirithítear leis na rialacha maidir le sainroghanna inbhuanaitheachta comhsheasmhacht leis an SFDR agus leis an Rialachán maidir le Tacsanomaíocht agus neartaítear go mór éifeachtacht nochtaí a bhaineann leis an inbhuanaitheacht faoi na Rialacháin sin. Ceanglaítear leis an Rialachán maidir le Tacsanomaíocht nochtadh a dhéanamh ar a mhéid atá infheistíochtaí ailínithe le Tacsanomaíocht an Aontais. 
            
            
               I dtéarmaí oibríochtúla, d’fhonn próisis inmheánacha a éascú agus go háirithe moltaí a fhorbairt do chustaiméirí nó do chustaiméirí ionchasacha, bunaithe ar anailís a rinneadh roimhe sin ar ionstraimí airgeadais, d’fhéadfadh idirghabhálaithe árachais agus gnóthais árachais a dháileann táirgí infheistíochta árachas‑bhunaithe na táirgí sin a rangú roimh ré, mar shampla, iad a ghrúpáil i dtéarmaí an chion a infheistítear i ngníomhaíochtaí eacnamaíocha a cháilítear mar chinn atá inbhuanaithe ó thaobh an chomhshaoil de, iad a ghrúpáil i dtéarmaí chion na n‑infheistíochtaí inbhuanaithe, nó de réir an bhreithnithe ar dhrochthionchair phríomha, amhail catagóirí drochthionchar príomha, cineálacha gealltanas agus táscairí cáilíochtúla nó cainníochtúla. Ós rud é go bhféadfadh infheistíochtaí a dhéantar le táirgí infheistíochta atá árachas‑bhunaithe a bheith ina gcúis le drochthionchair phríomha éagsúla ar thosca inbhuanaitheachta, ba cheart d’idirghabhálaithe árachais agus do ghnóthais árachais a mhíniú do chustaiméirí nó do chustaiméirí ionchasacha go bhféadfadh na heilimintí lena léirítear breithniú ar dhrochthionchair phríomha ar thosca inbhuanaitheachta a bheith ábhartha i ndáil le cúrsaí comhshaoil, sóisialta, fostaithe nó rialachais éagsúla, lena n‑áirítear an breithniú sin agus an gealltanas faoi seach a léiriú chun aghaidh a thabhairt ar na drochthionchair phríomha le himeacht ama, agus go bhféadfaí iad a léiriú trí bhíthin táscairí cáilíochtúla nó cainníochtúla, ach gan a bheith teoranta dóibh sin amháin i gcomhréir leis an Rialachán maidir le Nochtadh Airgeadais Inbhuanaithe (SFDR).
            
            
               Ar an dara dul síos, leis an Rialachán seo comhtháthaítear rioscaí inbhuanaitheachta leis na ceanglais maidir le maoirseacht agus rialachas táirgí agus leis na rialacha maidir le coinbhleachtaí leasa. Faoi chreat na Treorach maidir le Dáileadh Árachais, coinneoidh, feidhmeoidh agus athbhreithneoidh gnóthais árachais, mar aon le hidirghabhálaithe a mhonaraíonn aon táirge árachais lena ndíol do chustaiméirí, próiseas chun gach táirge árachais, nó mionathruithe suntasacha ar tháirge árachais reatha a fhormheas, sula ndéanfar é a mhargú nó a dháileadh ar chustaiméirí. Déanfaidh an próiseas formheasa táirgí spriocmhargadh aitheanta a shonrú i ndáil le gach táirge árachais agus áiritheofar go ndéanfar na rioscaí ábhartha go léir le haghaidh an spriocmhargaidh shainaitheanta sin a mheasúnú agus go bhfuil an straitéis dáileacháin atá beartaithe i gcomhréir leis an spriocmhargadh aitheanta. Le Rialachán Tarmligthe (AE) 2017/2358 leagtar síos sonraí breise maidir leis an bpróiseas maoirseachta agus rialachais táirgí. 
            
            
               Níor leagadh síos go sainráite sna coinníollacha chun spriocmhargadh a shainaithint i Rialachán Tarmligthe 2017/2358 arna glacadh faoi Airteagal 25(2) den Treoir maidir le Dáileadh Árachais mionsonraí maidir le comhtháthú na dtosca inbhuanaitheachta agus na gcuspóirí a bhaineann le hinbhuanaitheacht ag gnóthais árachais agus ag idirghabhálaithe árachais a mhonaraíonn táirgí árachais agus ag dáileoirí árachais. Soiléirítear leis an Rialachán seo gur cheart tosca inbhuanaitheachta agus cuspóirí a bhaineann le hinbhuanaitheacht a chur san áireamh i bpróiseas maoirseachta agus rialachais táirgí árachais.
            
            
               Tá an chuid den riosca inbhuanaitheachta bunaithe ar chomhairle theicniúil ar chomhtháthú na rioscaí agus na dtosca inbhuanaitheachta sna gníomhartha tarmligthe faoi Shócmhainneacht II agus faoin Treoir maidir le Dáileadh Árachais arna soláthar ag an Údarás Eorpach um Árachas agus Pinsin Ghairme (ÚEÁPC)
                  8
               . Baintear de thátal as an gcomhairle theicniúil go bhfuil gá le tuilleadh soiléirithe i ndáil le comhtháthú na rioscaí inbhuanaitheachta agus na dtosca inbhuanaitheachta i Rialachán Tarmligthe (AE) 2017/2358 agus Rialachán Tarmligthe (AE) 2017/2359 agus sainaithnítear inti forálacha sonracha ina leith sin. 
            
            
               Leis an Rialachán seo agus le gníomhartha tarmligthe earnálacha eile lena n‑oiriúnaítear rialacha maidir le dualgais mhuiníneacha agus ar glacadh iad in éineacht lena chéile, treisíonn siad an Rialachán maidir le Nochtadh Airgeadais Inbhuanaithe, Rialachán (AE) 2019/2089 ó Pharlaimint na hEorpa agus ón gComhairle
                  9
                agus an Rialachán maidir le Tacsanomaíocht. Leis na rialacha sin, comhtháthaítear cúinsí inbhuanaitheachta sna próisis infheistíochta, chomhairleacha agus nochta ar bhealach comhsheasmhach ar fud earnálacha éagsúla. Cothaíonn siad cúinsí comhshaoil, sóisialta agus rialachais (inbhuanaitheacht) atá i gcroílár an chórais airgeadais chun cabhrú le claochlú gheilleagar na hEorpa ina chóras a bheidh níos glaise, níos ísle ó thaobh carbóin de, níos athléimní, níos tíosaí ar acmhainní agus ciorclach.
            
            
               Tá an Rialachán seo bunaithe ar na cumhachtuithe a leagtar amach in Airteagal 25(2), in Airteagal 28(4) agus in Airteagal 30(6) den Treoir maidir le Dáileadh Árachais.
            
            
               2.COMHAIRLIÚCHÁIN ROIMH GHLACADH AN GHNÍMH
            
            
               I mí na Nollag 2016, bhunaigh an Coimisiún Grúpa Ardleibhéil Saineolaithe (HLEG) maidir le Maoiniú Inbhuanaithe chun cúnamh a thabhairt trí bhíthin moltaí straitéis AE a fhorbairt maidir le Maoiniú Inbhuanaithe. D’fhoilsigh an Grúpa Ardleibhéil Saineolaithe tuarascáil eatramhach maidir le ‘Geilleagar Eorpach Inbhuanaithe a Mhaoiniú’ i lár mhí Iúil 2017 agus cuireadh an tuarascáil deiridh i láthair ag imeacht a bhí ag páirtithe leasmhara an 18 Iúil 2017, le ceistneoir comhairliúcháin ina diaidh sin. 
            
            
               An 31 Eanáir 2018, foilsíodh ráiteas aiseolais in éineacht le tuarascáil deiridh an Ghrúpa Ardleibhéil Saineolaithe maidir le Geilleagar Eorpach Inbhuanaithe a Mhaoiniú. Tugtar achoimre sa ráiteas aiseolais ar fhreagraí na bhfreagróirí. Ina thuarascáil deiridh, mhol an Grúpa Ardleibhéil Saineolaithe "require investment advisers to ask about, and then respond to, retail investors’ preferences about the sustainable impact of their investments, as a routine component of financial advice” [“a cheangal ar chomhairleoirí infheistíochta ceisteanna a chur faoi shainroghanna infheisteoirí miondíola maidir le tionchar inbhuanaithe a gcuid infheistíochtaí, agus iad a fhreagairt ansin, mar ghnáthchuid de chomhairle airgeadais”.] Moladh inti freisin “discuss the governance of addressing long-term and sustainability risks” [“an rialachas a phlé chun aghaidh a thabhairt ar rioscaí fadtéarmacha inbhuanaitheachta”.]
            
            
               I mí an Mhárta 2018, sheol an Coimisiún ceistneoir spriocdhírithe maidir le cúinsí comhshaoil, sóisialta agus rialachais a chomhtháthú sa mheasúnú oiriúnachta. Léiríodh sa chomhairliúchán nach ndéanann ach mionlach de na custaiméirí saincheisteanna inbhuanaitheachta a ardú go réamhghníomhach le linn an phróisis chomhairligh. Seo a leanas roinnt de na cúiseanna atá leis sin: i) nach bhfuil an fhaisnéis atá ar fáil maidir le táirgí airgeadais a bhaineann le hinbhuanaitheacht trédhearcach; ii) go bhfuil baol mór ann go ndéantar ‘glas‑snasú’ i ndoiciméadacht atá ann cheana; agus iii) go bhfuil easpa oideachais ar a thionchar ar riosca agus ar fheidhmíocht. Dealraítear nach n‑ardaíonn custaiméirí spéis go córasach i dtosca inbhuanaitheachta le linn an phróisis chomhairligh ach amháin i gcásanna neamhchoitianta. 
            
            
               Ina theannta sin, foilsíodh dréacht‑Rialachán Tarmligthe lena gcomhtháthaítear gnéithe inbhuanaitheachta sa chomhairle infheistíochta le haghaidh táirgí infheistíochta árachas‑bhunaithe chun aiseolas a thabhairt i gcomhréir leis na treoirlínte maidir le Rialáil Níos Fearr sa tréimhse idir an 24 Bealtaine agus an 21 Meitheamh 2018. Fuair an Coimisiún 20 freagra a thagraíonn don Rialachán Tarmligthe seo lena leasaítear Rialachán (AE) 2017/2359. Thug páirtithe leasmhara ó chúlraí éagsúla (e.g. eagraíochtaí neamhrialtasacha, comhlachais an tionscail airgeadais, comhlachtaí poiblí) barúlacha ar ghnéithe éagsúla den Rialachán Tarmligthe seo. Cé go raibh tacaíocht láidir ann tríd is tríd chun feabhas a chur ar an mbéim a chuirtear ar chuspóirí neamhairgeadais laistigh den phróiseas infheistíochta, bhí drogall ar roinnt páirtithe leasmhara a gcuid próiseas arna gcur chun feidhme le déanaí a athrú bunaithe ar an Treoir maidir le Dáileadh Árachais. Mar a thuairiscítear thuas, ní hamháin go bhfuil an Coimisiún cinnte faoin bpráinn a bhaineann le bogadh ar aghaidh lena Chlár Oibre maidir le Maoiniú Inbhuanaithe ach tá sé den tuairim freisin go bhfuil dóthain solúbthachta sa tagairt a tugadh isteach le déanaí don Rialachán maidir le Nochtadh Airgeadais Inbhuanaithe agus san amlíne atá beartaithe chun an gníomh tarmligthe seo a chur i bhfeidhm (12 mhí tar éis dó teacht i bhfeidhm).
            
            
               Maidir le cuid de na cuspóirí laistigh den phróiseas measúnaithe oiriúnachta, chuir an Coimisiún roinnt modhnuithe san áireamh d’fhonn deis a thabhairt an t‑idirdhealú is gá a dhéanamh idir cuspóirí infheistíochta ar thaobh amháin agus sainroghanna inbhuanaitheachta ar an taobh eile. Tá an difreáil sin tábhachtach chun mídhíol a sheachaint. Níor cheart go mbeadh tosaíocht ag tosca inbhuanaitheachta ar chuspóir infheistíochta pearsanta an chustaiméara. Dá bhrí sin, níor cheart aghaidh a thabhairt ar na sainroghanna inbhuanaitheachta faoin bpróiseas oiriúnachta go dtí go ndéantar cuspóir infheistíochta an chustaiméara a shainaithint go soiléir. Is é is aidhm do na rialacha maidir le sainroghanna inbhuanaitheachta cur le feasacht custaiméirí nó custaiméirí ionchasacha maidir le hinfhaighteacht táirgí infheistíochta árachas‑bhunaithe lena mbaineann uaillmhian inbhuanaitheachta. I bhfianaise na rialacha maidir le sainroghanna inbhuanaitheachta, ní gá táirgí infheistíochta árachas‑bhunaithe a bhfuil leibhéil éagsúla uaillmhéine inbhuanaitheachta acu a oiriúnú. Tairbheoidh na táirgí infheistíochta árachas‑bhunaithe sin de chóras na sainroghanna inbhuanaitheachta nó leanfaidh siad de bheith inmholta, ach ní mar tháirgí infheistíochta atá árachas‑bhunaithe a chomhlíonann roghanna inbhuanaitheachta an chustaiméara nó an chustaiméara ionchasaigh, mar a shainmhínítear sa Rialachán seo. I dtéarmaí oibríochtúla, ba cheart gnéithe inbhuanaitheachta táirgí infheistíochta árachas‑bhunaithe a chur i láthair ar bhealach trédhearcach a fhágfaidh go mbeidh idirghabhálaithe árachais agus gnóthais árachais a dháileann táirgí infheistíochta árachas‑bhunaithe in ann dul i mbun idirphlé le custaiméirí nó le custaiméirí ionchasacha le go mbeadh tuiscint mhionsonraithe leordhóthanach acu ar shainroghanna inbhuanaitheachta ar leith na gcustaiméirí. Chun meadráil a sheachaint i gcás custaiméirí atá ann cheana , custaiméirí a bhfuil measúnú oiriúnachta déanta ina leith cheana, ba cheart go mbeadh an deis ag idirghabhálaithe árachais agus gnóthais árachais a dháileann táirgí infheistíochta árachas‑bhunaithe sainroghanna inbhuanaitheachta ar leith an chustaiméara a shainaithint leis an gcéad nuashonrú rialta eile ar an measúnú oiriúnachta atá ann cheana.
            
         
         
            
               Leis na rialacha maidir le sainroghanna inbhuanaitheachta neartaítear an úsáid a bhaintear as tacsanomaíocht AE i gcomhair gníomhaíochtaí inbhuanaithe, i.e. gníomhaíochtaí eacnamaíocha atá incháilithe mar ghníomhaíochtaí atá inbhuanaithe ó thaobh an chomhshaoil de faoi Airteagal 3 den Rialachán maidir le Tacsanomaíocht, agus neartaítear freisin an tóir ar infheistíochtaí inbhuanaithe, faoi mar a shainmhínítear in Airteagal 2(17) den Rialachán maidir le Nochtadh Airgeadais Inbhuanaithe, agus áirítear leo freisin infheistíochtaí sna gníomhaíochtaí eacnamaíocha thuasluaite atá incháilithe mar ghníomhaíochtaí atá inbhuanaithe ó thaobh an chomhshaoil de. Dreasaítear leis na rialacha freisin go molfaí ionstraimí airgeadais a dhéanann seachtrachtaí diúltacha ábhartha de bharr na n‑infheistíochtaí sin a mheas agus a laghdú, i.e. drochthionchair phríomha. 
            
            
               D’iarr an Coimisiún ar ÚEÁPC comhairle theicniúil a eisiúint maidir le leasuithe a d’fhéadfaí a dhéanamh ar ghníomhartha tarmligthe atá le glacadh faoin Treoir maidir le Dáileadh Árachais i dtaca le rioscaí inbhuanaitheachta agus tosca inbhuanaitheachta a chomhtháthú i réimse na gceanglas eagraíochtúil agus na gcóras maoirseachta agus rialachais táirgí.
            
            
               An 30 Aibreán 2019, d’eisigh ÚEÁPC a Chomhairle Theicniúil maidir le comhtháthú na rioscaí agus na dtosca ó thaobh inbhuanaitheachta de sna Gníomhartha Tarmligthe faoi Shócmhainneacht II agus faoin Treoir maidir le Dáileadh Árachais. Cuireadh san áireamh sa chomhairle na tuairimí a nocht na páirtithe leasmhara le linn an chomhairliúcháin phoiblí idir an 28 Samhain 2018 agus an 28 Feabhra 2019. Tá anailís costais is tairbhe san áireamh ann. Tugtar aghaidh sa chomhairle ar na rioscaí agus ar na tosca inbhuanaitheachta a áireamh sna ceanglais maidir le maoirseacht agus rialachas táirgí agus sna rialacha maidir le coinbhleachtaí leasa. Rinneadh na moltaí a d’ullmhaigh ÚEÁPC agus a ndearna ÚEÁPC comhairliúchán poiblí ina leith a chomhtháthú sa Rialachán Tarmligthe seo.
            
            
               I gcomhréir le Prionsabail na Rialála Níos Fearr, foilsíodh an dréacht‑togra seo le haghaidh an dara comhairliúchán ón 8 Meitheamh 2020 go dtí an 6 Iúil 2020. Tar éis an t‑aiseolas a fuarthas a bhreithniú go cuí, cuireadh tuilleadh modhnuithe isteach sa téacs.
            
            
               3.EILIMINTÍ DLÍ AN GHNÍMH THARMLIGTHE
            
            
               Leagtar amach bunús dlí an Rialacháin seo in Airteagal 25(2), in Airteagal 28(4) agus in Airteagal 30(6) de Threoir (AE) 2016/97.
            
            
               Cumhdaítear leis an Rialachán seo na leasuithe seo a leanas ar Rialachán (AE) 2017/2358 agus ar Rialachán (AE) 2017/2359:
            
            
               Is é is aidhm d’Airteagal 1 a shoiléiriú gur cheart do ghnóthais árachais agus d’idirghabhálaithe árachais a mhonaraíonn táirgí árachais lena ndíol le custaiméirí breithniú cuí a dhéanamh ar chuspóirí a bhaineann leis an inbhuanaitheacht agus grúpaí custaiméirí á sainaithint a bhfuil an táirge árachais comhoiriúnach dá riachtanais, dá dtréithe agus dá gcuspóirí. Ina theannta sin, ba cheart cuspóir infheistíochtaí inbhuanaithe, tréithe comhshaoil nó tréithe sóisialta an táirge a chumhdach sa mheasúnú spriocmhargaidh agus breithniú á dhéanamh ar phróifíl riosca/luaíochta an táirge faoi seach agus ar ghnéithe táirge. I gcomhthéacs an athbhreithnithe sin, ba cheart do ghnóthais árachais agus d’idirghabhálaithe árachais a mhonaraíonn táirgí árachais cuspóirí na gcustaiméirí ar cuid den spriocmhargadh iad ó thaobh na hinbhuanaitheachta de a chur san áireamh go sainráite. 
            
            
               Sa bhreis air sin, ba cheart do ghnóthais árachais agus d’idirghabhálaithe árachais a mhonaraíonn táirgí árachais tosca inbhuanaitheachta a nochtadh ar bhealach trédhearcach a chuireann ar chumas dáileoirí árachais páirt a ghlacadh in idirphlé le custaiméirí nó le custaiméirí ionchasacha le go mbeadh tuiscint mhionsonraithe leordhóthanach acu ar shainroghanna inbhuanaitheachta ar leith na gcustaiméirí, de bhun Rialachán Tarmligthe (AE) 2017/2358 ón gCoimisiún. I gcás infheistíochtaí inbhuanaithe, ní bheidh aon cheangal ann spriocmhargadh diúltach a shainaithint.
            
            
               Is é is aidhm d’Airteagal 2 a shoiléiriú nach mór d’idirghabhálaithe árachais agus do gnhóthais árachais a dháileann táirgí infheistíochta árachas‑bhunaithe coinbhleachtaí leasa féideartha a d’fhéadfadh teacht chun cinn i ndáil le tosca inbhuanaitheachta a chur san áireamh. Ina theannta sin, agus comhairle á tabhairt acu maidir le táirgí infheistíochta árachas‑bhunaithe, ba cheart d’idirghabhálaithe árachais agus do ghnóthais árachais measúnú éigeantach a dhéanamh ar shainroghanna inbhuanaitheachta a gcustaiméirí nó a gcustaiméirí ionchasacha. Ba cheart dóibh na sainroghanna inbhuanaitheachta sin a chur san áireamh i bpróiseas roghnúcháin na dtáirgí infheistíochta árachas‑bhunaithe a mholtar do na custaiméirí sin. Ba cheart trí chatagóir de tháirgí infheistíochta árachas‑bhunaithe a bheith ina gcuid dhílis de shainroghanna inbhuanaitheachta, eadhon táirgí trína ndéantar cion íosta d’infheistíochtaí inbhuanaithe i ngníomhaíochtaí eacnamaíocha atá incháilithe mar tháirgí atá inbhuanaithe ó thaobh an chomhshaoil de faoi Airteagal 3 den Rialachán maidir le Tacsanomaíocht nó táirgí lena mbítear sa tóir ar chion íosta d’infheistíochtaí inbhuanaithe, faoi mar a shainmhínítear in Airteagal 2, pointe (17) den Rialachán maidir le Nochtadh Airgeadais Inbhuanaithe, i gcás ina gcinneann an custaiméir nó an custaiméir ionchasach an cion íosta. Is iad na táirgí lena mbreithnítear drochthionchair phríomha ar thosca inbhuanaitheachta atá sa tríú catagóir de tháirgí infheistíochta árachas‑bhunaithe atá incháilithe le haghaidh sainroghanna inbhuanaitheachta ar leith, i gcás ina gcinneann an custaiméir nó an custaiméir ionchasach na gnéithe lena léirítear an breithniú sin.
            
            
               Mar shampla, áireofar i gcónaí le “táirgí infheistíochta árachas‑bhunaithe trína ndéantar cion íosta d’infheistíochtaí inbhuanaithe” táirgí airgeadais dá dtagraítear in Airteagal 9 den SFDR agus táirgí airgeadais dá dtagraítear in Airteagal 8 de SFDR, ar choinníoll go ndéantar infheistíochtaí inbhuanaithe go pointe áirithe ar a laghad leis na táirgí airgeadais sin. Is iad na custaiméirí nó na custaiméirí ionchasacha a chinneann an méid íosta sin, agus dá bhrí sin cuirtear a n‑uaillmhianta maidir le hinbhuanaitheacht san áireamh go hiomlán sna rialacha maidir le sainroghanna inbhuanaitheachta. I measc na samplaí eile tá táirgí infheistíochta árachas‑bhunaithe a bhfuil saintréithe comhshaoil nó sóisialta acu atá, i measc nithe eile, bunaithe ar straitéis eisiaimh a d’fhéadfadh titim faoi shainroghanna inbhuanaitheachta ar choinníoll go ndéanann siad, go pointe áirithe ar a laghad, infheistíochtaí inbhuanaithe nó go gcruthaíonn siad go mbreithnítear na drochthionchair phríomha, go dtugtar aghaidh orthu nó go ndéantar iad a mhaolú, i gcomhréir le híoschionmhaireachtaí infheistíochta nó eilimintí lena léirítear breithniú na ndrochthionchar príomha ar thosca inbhuanaitheachta faoi seach, mar a chinneann an custaiméir nó an custaiméir ionchasach. Ciallaíonn sé sin freisin nach mbeidh táirgí infheistíochta árachas‑bhunaithe a chuireann saintréithe comhshaoil nó sóisialta chun cinn gan sciar d’infheistíochtaí inbhuanaithe nó gan cion d’infheistíochtaí i ngníomhaíochtaí atá comhlíontach ó thaobh tacsanomaíochta de nó i gcás nach mbreithnítear iontu drochthionchair phríomha, ní bheidh na táirgí infheistíochta árachas‑bhunaithe sin incháilithe dá moladh do chustaiméirí ná do chustaiméirí ionchasacha bunaithe ar a sainroghanna inbhuanaitheachta ar leith. Mar sin féin, is féidir táirgí infheistíochta árachas‑bhunaithe den sórt sin a mholadh laistigh den tástáil oiriúnachta, ach ní mar tháirgí a chomhlíonann sainroghanna inbhuanaitheachta ar leith.
            
            
               In Airteagal 3 den Rialachán seo, leagtar amach dáta chur i bhfeidhm an Rialacháin atá beartaithe, lena n‑áirítear an idirthréimhse 12 mhí.
            
            
               RIALACHÁN TARMLIGTHE (AE) …/... ÓN gCOIMISIÚN
            
            
               an 21.4.2021
            
            
               lena leasaítear Rialachán Tarmligthe (AE) 2017/2358 agus Rialachán Tarmligthe (AE) 2017/2359 a mhéid a bhaineann le tosca inbhuanaitheachta, rioscaí agus sainroghanna a chomhtháthú leis na ceanglais i ndáil le maoirseacht agus rialachas táirgí le haghaidh gnóthais árachais agus dáileoirí árachais agus leis na rialacha maidir le gnó agus comhairle infheistíochta a dhéanamh le haghaidh táirgí infheistíochta árachas‑bhunaithe
            
            
               (Téacs atá ábhartha maidir le LEE)
            
            
               TÁ AN COIMISIÚN EORPACH,
            
            
               Ag féachaint don Chonradh ar Fheidhmiú an Aontais Eorpaigh,
            
            
               Ag féachaint do Threoir (AE) 2016/97 ó Pharlaimint na hEorpa agus ón gComhairle an 20 Eanáir 2016 maidir le dáileadh árachais
                  10
               , agus go háirithe Airteagal 25(2), Airteagal 28(4) agus Airteagal 30(6) de,
            
            
               De bharr an mhéid seo a leanas:
            
         
         
            
               (1)Tá an t‑aistriú chuig geilleagar ísealcharbóin atá níos inbhuanaithe, níos tíosaí ar acmhainní agus níos ciorclaí i gcomhréir leis na Spriocanna Forbartha Inbhuanaithe ríthábhachtach chun iomaíochas fadtéarmach gheilleagar an Aontais a áirithiú. In 2016, thug an tAontas Comhaontú Pháras i gcrích
                  11
               . Faoi Airteagal 2(1), pointe (c) de Chomhaontú Pháras, leagtar síos an cuspóir chun freagairt ar an athrú aeráide a neartú, i measc modhanna eile, trína áirithiú go mbeidh sreafaí airgeadais comhsheasmhach le bealach i dtreo astaíochtaí ísle gás ceaptha teasa agus le forbairt atá seasmhach ó thaobh na haeráide de.
            
            
               (2)Ag aithint dó an dúshláin sin, thíolaic an Coimisiún an Comhaontú Glas don Eoraip
                  12
                i mí na Nollag 2019. Is straitéis nua fáis é an Comhaontú Glas don Eoraip arb é is aidhm dó an tAontas a chlaochlú ina shochaí chóir agus rathúil, ina mbeidh geilleagar nua-aimseartha agus iomaíoch, atá tíosach ó thaobh acmhainní de, nach mbeidh aon ghlan‑astaíochtaí gás ceaptha teasa ann feasta faoi 2050, agus ina mbeidh an fás eacnamaíoch díchúpláilte ó úsáid acmhainní. Éilítear leis an gcuspóir sin go dtabharfar comharthaí soiléire d’infheisteoirí maidir lena n‑infheistíochtaí chun sócmhainní tréigthe a sheachaint agus maoiniú inbhuanaithe a thiomsú.
            
            
               (3)I mí an Mhárta 2018, d'fhoilsigh an Coimisiún a Phlean Gníomhaíochta i dtaca le ‘Fás Inbhuanaithe a Mhaoiniú’
                  13
                lena gcuirtear straitéis uaillmhianach chuimsitheach ar bun maidir le maoiniú inbhuanaithe. Ceann de na cuspóirí a leagtar amach sa Phlean Gníomhaíochta sin is ea sreafaí caipitil a atreorú chuig infheistíocht inbhuanaithe chun fás inbhuanaithe cuimsitheach a bhaint amach. 
            
            
               (4)Trí chur chun feidhme cuí an Phlean Gníomhaíochta, spreagtar éileamh na n‑infheisteoirí ar infheistíochtaí inbhuanaithe. Is gá dá bhrí sin a shoiléiriú gur cheart tosca inbhuanaitheachta agus cuspóirí a bhaineann le hinbhuanaitheacht a bhreithniú de réir na gceanglas rialachais táirgí atá leagtha síos i Rialachán Tarmligthe (AE) 2017/2358 ón gCoimisiún
                  14
               .
            
            
               (5)Ba cheart do ghnólachtaí árachais agus d’idirghabhálaithe árachais a mhonaraíonn táirgí árachais tosca inbhuanaitheachta a chur san áireamh sa phróiseas chun táirgí a fhormheas i gcás gach táirge árachais agus sna socruithe eile maidir le rialachas agus maoirseacht táirgí le haghaidh gach táirge árachais atá beartaithe le bheith á dháileadh ar chliaint atá ag lorg ionstraimí airgeadais a bhfuil próifíl a bhaineann leis an inbhuanaitheacht acu. 
            
            
               (6)Ós rud é gur cheart an spriocmhargadh a shocrú ar leibhéal mionsonraithe leordhóthanach, níor cheart gur leor ráiteas ginearálta go bhfuil próifíl a bhaineann le hinbhuanaitheacht ag táirge árachais. Ina ionad sin, ba cheart go sonródh an gnóthas árachais nó idirghabhálaí árachais a mhonaraíonn an táirge árachais an grúpa custaiméirí a bhfuil cuspóirí sonracha a bhaineann le hinbhuanaitheacht acu agus a bhfuil an táirge árachais ceaptha le bheith dáilte orthu.
            
            
               (7)Chun a áirithiú gur féidir le cliaint nach bhfuil sainroghanna inbhuanaitheachta acu teacht go réidh freisin ar ionstraimí airgeadais lena mbaineann tosca inbhuanaitheachta, níor cheart a cheangal ar ghnólachtaí árachais agus ar idirghabhálaithe árachais a mhonaraíonn táirgí árachais grúpaí custaiméirí a shainaithint a bhfuil an táirge árachais lena mbaineann tosca inbhuanaitheachta neamhoiriúnach dá riachtanais, dá saintréithe ná dá gcuspóirí.
            
            
               (8)Ba cheart tosca inbhuanaitheachta táirge árachais a chur i láthair ar bhealach trédhearcach chun a chur ar chumas dáileoirí árachais an fhaisnéis ábhartha a chur ar fáil dá gcustaiméirí nó dá gcustaiméirí ionchasacha.
            
            
               (9)Léiríodh sa mheasúnú tionchair atá mar bhonn taca ag tionscnaimh reachtacha ina dhiaidh sin a foilsíodh i mBealtaine 2018
                  15
                gur gá a shoiléiriú gur cheart d’idirghabhálaithe árachais agus do ghnóthais árachais a dháileann táirgí infheistíochta árachas‑bhunaithe mar chuid dá ndualgais i leith a gcustaiméirí agus a gcustaiméirí ionchasacha tosca inbhuanaitheachta a chur san áireamh. 
            
            
               (10)Chun ardchaighdeán cosanta d’infheisteoirí a choinneáil ar bun, ba cheart go n‑áireofaí ar idirghabhálaithe árachais agus ar ghnóthais árachais a dháileann táirgí infheistíochta atá árachas‑bhunaithe, agus iad ag sainaithint na gcineálacha coinbhleachtaí leasa a d’fhéadfadh dochar a dhéanamh do leasanna custaiméara nó do leasanna custaiméara ionchasaigh, na cineálacha coinbhleachtaí leasa sin a eascraíonn as comhtháthú sainroghanna inbhuanaitheachta custaiméara. I gcás custaiméirí atá ann cheana, custaiméirí a bhfuil measúnú oiriúnachta déanta ina leith cheana, ba cheart go mbeadh an deis ag idirghabhálaithe árachais agus gnóthais árachais sainroghanna inbhuanaitheachta ar leith de chuid an chustaiméara a shainaithint leis an gcéad nuashonrú rialta eile ar an measúnú oiriúnachta atá ann cheana.
            
            
               (11)Ba cheart d’idirghabhálaithe árachais agus do ghnóthais árachais a chuireann comhairle ar fáil maidir le táirgí infheistíochta árachas‑bhunaithe a bheith in ann táirgí infheistíochta árachas‑bhunaithe a mholadh dá gcustaiméirí nó dá gcustaiméirí ionchasacha agus, dá bhrí sin, ba cheart go mbeidís in ann ceisteanna a chur chun sainroghanna inbhuanaitheachta ar leith an chustaiméara a shainaithint. I gcomhréir leis an oibleagáid gníomhaíochtaí dáileacháin a dhéanamh i gcomhréir le sárleas na gcustaiméirí, ba cheart na cuspóirí airgeadais agus aon sainrogha inbhuanaitheachta arna gcur in iúl ag na custaiméirí sin a léiriú sna moltaí do chustaiméirí nó do chustaiméirí ionchasacha araon. Dá bhrí sin, is gá a shoiléiriú agus tosca inbhuanaitheachta á gcur san áireamh sa phróiseas comhairleach nár cheart, mar thoradh air sin, go ndéanfaí cleachtais mhídhíola nó mífhaisnéis a thabhairt i dtaobh táirgí infheistíochta árachas‑bhunaithe amhail is go gcomhlíontar sainroghanna inbhuanaitheachta leo. Chun cleachtais nó mífhaisnéis den sórt sin a sheachaint, ba cheart d’idirghabhálaithe árachais agus do ghnóthais árachais a sholáthraíonn comhairle maidir le táirgí infheistíochta árachas‑bhunaithe measúnú a dhéanamh ar dtús ar chuspóirí infheistíochta eile agus ar chúinsí aonair de chuid custaiméara nó custaiméara ionchasaigh, sula n‑iarrfaidh siad a sainroghanna inbhuanaitheachta ionchasacha.
            
            
               (12)Go dtí seo, forbraíodh táirgí infheistíochta árachas‑bhunaithe a bhfuil leibhéil éagsúla uaillmhéine maidir leis an inbhuanaitheacht ag gabháil leo. Chun cur ar chumas custaiméirí nó custaiméirí ionchasacha na céimeanna éagsúla inbhuanaitheachta a thuiscint agus chun a bheith in ann cinntí feasacha infheistíochta a dhéanamh i dtaobh inbhuanaitheachta, ba cheart d’idirghabhálaithe árachais agus do ghnóthais árachais a dháileann táirgí infheistíochta árachas‑bhunaithe míniú a thabhairt faoin difríocht idir táirgí infheistíochta árachas‑bhunaithe a dhírítear, go huile nó i bpáirt, ar infheistíochtaí inbhuanaithe i ngníomhaíochtaí eacnamaíochta, táirgí atá incháilithe mar infheistíochtaí inbhuanaithe ó thaobh an chomhshaoil de faoi Rialachán (AE) 2020/852 ó Pharlaimint na hEorpa agus ón gComhairle
                  16
               , is é sin infheistíochtaí inbhuanaithe faoi mar a shainmhínítear in Airteagal 2, pointe (17), de Rialachán (AE) 2019/2088 ó Pharlaimint na hEorpa agus ón gComhairle
                  17
                agus táirgí infheistíochta árachas‑bhunaithe ina dtugtar drochthionchair phríomha ar thosca inbhuanaitheachta san áireamh, táirgí a bhfhéadfaidís a bheith incháilithe le bheith á moladh do chustaiméirí óir go dtagann siad le sainroghanna inbhuanaitheachta custaiméirí, agus, ar an taobh eile, táirgí infheistíochta árachas‑bhunaithe eile gan na gnéithe sonracha sin agus nár cheart iad a bheith incháilithe le bheith á moladh do chustaiméirí nó do chustaiméirí ionchasacha a bhfuil sainroghanna inbhuanaitheachta ar leith acu.
            
            
               (13)Is gá aghaidh a thabhairt ar ábhair imní faoi ‘snas‑glasú’, is é sin, go háirithe, an cleachtas buntáiste iomaíoch éagórach a bhaint amach trí tháirge infheistíochta árachas‑bhunaithe a mholadh mar tháirge atá neamhdhíobhálach don chomhshaol nó inbhuanaithe, nuair is amhlaidh nach gcomhlíonann an táirge infheistíochta árachas‑bhunaithe bunchaighdeáin chomhshaoil ná caighdeáin eile a bhaineann leis an inbhuanaitheacht. Chun mídhíol agus snas‑glasú a chosc, níor cheart d’idirghabhálaithe árachais ná do ghnóthais árachais a dháileann táirgí infheistíochta árachas‑bhunaithe táirgí infheistíochta árachas‑bhunaithe a mholadh amhail is go gcomhlíonann siad sainroghanna inbhuanaitheachta ar leith i gcás nach gcomhlíonann na táirgí sin na sainroghanna sin. Ba cheart d’idirghabhálaithe árachais agus do ghnóthais árachais a dháileann táirgí infheistíochta árachas‑bhunaithe na cúiseanna nach ndearna siad amhlaidh a mhíniú dá gcustaiméirí nó dá gcustaiméirí ionchasacha agus taifid a choimeád ar na cúiseanna sin.
            
            
               (14)Is gá a shoiléiriú gur féidir le hidirghabhálaithe árachais agus gnóthais árachais a dháileann táirgí infheistíochta árachas‑bhunaithe nach bhfuil incháilithe le haghaidh sainroghanna inbhuanaitheachta ar leith a mholadh fós ach ní amhail is go gcomhlíontar leo sainroghanna inbhuanaitheachta ar leith. D’fhonn tuilleadh moltaí a thabhairt do chustaiméirí nó do chustaiméirí ionchasacha, i gcás nach gcomhlíonann táirgí infheistíochta árachas‑bhunaithe sainroghanna inbhuanaitheachta custaiméara, ba cheart an deis a bheith ag an gcustaiméir faisnéis faoina sainroghanna inbhuanaitheachta a oiriúnú. D’fhonn mídhíol agus snas‑glasú a chosc, ba cheart d’idirghabhálaithe árachais agus do ghnóthais árachais a dháileann táirgí infheistíochta árachas‑bhunaithe taifid a choimeád de chinneadh an chustaiméara mar aon le míniú an chustaiméara i leith an oiriúnaithe.
            
            
               (15)Tá dlúthnasc ag forálacha an Rialacháin seo eatharthu féin agus le forálacha Rialachán (AE) 2019/2088 ós rud é go mbunaítear leo córas cuimsitheach chun gnéithe inbhuanaitheachta a nochtadh. Chun gur féidir na forálacha sin a léirmhíniú agus a chur i bhfeidhm go comhleanúnach agus chun a áirithiú go dtabharfar tuiscint chuimsitheach agus rochtain éasca orthu do rannpháirtithe sa mhargadh agus d’údaráis inniúla agus d’infheisteoirí, is inmhianaithe iad a chur san áireamh in aon ghníomh dlí amháin.
            
            
               (16)Ba cheart, dá bhrí sin, Rialachán Tarmligthe (AE) Uimh. 2017/2358 agus Rialachán Tarmligthe (AE) Uimh. 2017/2359 a leasú dá réir.
            
            
               (17)Ba cheart am a dhóthain a thabhairt d’údaráis inniúla, d’idirghabhálaithe árachais agus do ghnóthais árachais chun iad féin a chur in oiriúint do na ceanglais nua atá sa Rialachán seo. Ba cheart, dá bhrí sin, a chur i bhfeidhm a chur siar,
            
            
               TAR ÉIS AN RIALACHÁN SEO A GHLACADH:
            
            
               Airteagal 1 
               Leasuithe ar Rialachán Tarmligthe (AE) 2017/2358
            
            
               Leasaítear Rialachán Tarmligthe (AE) 2017/2358 mar a leanas:
            
         
         
            
               (1)
                     in Airteagal 4(3), pointe (a), cuirtear an méid seo a leanas in ionad phointe (i):
            
            
               “(i)
                     go gcuirtear san áireamh cuspóirí, leasanna agus tréithe na gcustaiméirí, lena n‑áirítear aon chuspóirí a bhaineann le hinbhuanaitheacht;
            
            
               (2)
                     cuirtear an méid seo a leanas in ionad Airteagal 5 agus Airteagal 6:
            
            
               “Airteagal 5
            
            
               Spriocmhargadh
            
            
               1.
                     Sa phróiseas chun táirge a fhormheas, sainaithneofar an spriocmhargadh agus an grúpa custaiméirí comhoiriúnacha le haghaidh gach táirge árachais. Sainaithneofar an spriocmhargadh ar leibhéal atá mionsonraithe go leordhóthanach, agus saintréithe, próifíl riosca, castacht agus cineál an táirge árachais á gcur san áireamh, chomh maith lena thosca inbhuanaitheachta faoi mar a shainmhínítear in Airteagal 2, pointe (24), de Rialachán (AE) 2019/2088 ó Pharlaimint na hEorpa agus ón gComhairle*.
            
            
               2.
                     Féadfaidh monaróirí, go háirithe maidir le táirgí infheistíochta árachas‑bhunaithe, grúpaí custaiméirí a shainaithint nach bhfuil an táirge árachais comhoiriúnach dá riachtanais, dá saintréithe ná dá gcuspóirí i gcoitinne, ach amháin i gcás ina mbreithnítear sna táirgí árachais tosca inbhuanaitheachta dá dtagraítear i mír 1.
            
            
               3.
                     Ní dhéanfaidh monaróirí táirgí árachais a dhearadh agus a mhargú mura bhfuil siad comhoiriúnach do riachtanais, do thréithe agus do chuspóirí na gcustaiméirí a bhaineann leis an spriocmhargadh, lena n‑áirítear aon chuspóir a bhaineann le hinbhuanaitheacht. Agus measúnú á dhéanamh an bhfuil táirge árachais comhoiriúnach don spriocmhargadh, cuirfidh monaróirí san áireamh an leibhéal faisnéise atá ar fáil do na custaiméirí a bhaineann leis an spriocmhargadh sin agus a litearthacht airgeadais.
            
            
               4.
                     Áiritheoidh monaróirí go mbeidh na scileanna, an t‑eolas agus an saineolas is gá ag an bhfoireann atá bainteach le dearadh agus le monarú táirgí árachais chun tuiscint cheart a fháil ar na táirgí árachais a dhíoltar agus ar na leasanna, ar na cuspóirí, lena n‑áirítear aon chuspóir a bhaineann le hinbhuanaitheacht, agus ar shaintréithe na gcustaiméirí a bhaineann leis an spriocmhargadh.
            
            
               Airteagal 6
            
            
               Tástáil táirgí
            
            
               1.
                     Déanfaidh monaróirí a dtáirgí árachais a thástáil mar is iomchuí, lena n‑áirítear cás‑anailísí nuair is ábhartha, sula dtabharfar an táirge sin don mhargadh nó sula n‑oiriúnófar go suntasach é, nó i gcás ina bhfuil athrú suntasach tagtha ar an spriocmhargadh. Leis an tástáil táirge sin, measúnófar an gcomhlíonann an táirge árachais thar a shaolré na riachtanais shainaitheanta, na cuspóirí sainaitheanta, lena n‑áireofar aon chuspóir a bhaineann le hinbhuanaitheacht, agus saintréithe na gcustaiméirí a bhaineann leis an spriocmhargadh. Déanfaidh monaróirí a dtáirgí árachais a thástáil ar mhodh cáilíochtúil agus, ag brath ar chineál agus nádúr an táirge árachais agus ar an riosca díobhálach gaolmhar do chustaiméirí, déanfaidh siad tástáil chainníochtúil.
            
            
               2.
                     Ní chuirfidh monaróirí táirgí árachais ar an margadh má léiríonn torthaí na tástála táirge nach gcomhlíonann na táirgí na riachtanais shainaitheanta agus na cuspóirí sainaitheanta, lena n‑áireofar aon chuspóir a bhaineann le hinbhuanaitheacht, agus saintréithe an spriocmhargaidh.
            
            
               _____________________
            
            
               *
                     Rialachán (AE) Uimh. 2019/2088 ó Pharlaimint na hEorpa agus ón gComhairle an 27 Samhain 2019 maidir le nochtaí a bhaineann le hinbhuanaitheacht in earnáil na seirbhísí airgeadais (IO L 317, 9.12.2019, lch. 1).”;
            
            
               (3)
                     in Airteagal 7, cuirtear an méid seo a leanas in ionad mhír 1:
            
            
               “1.
                     Déanfaidh monaróirí faireachán leanúnach agus déanfaidh siad athbhreithniú rialta ar tháirgí árachais a chuir siad ar an margadh, chun imeachtaí a shainaithint a d’fhéadfadh tionchar ábhartha a imirt ar phríomhghnéithe, ar chumhdach riosca nó ar ráthaíochtaí na dtáirgí sin. Déanfaidh siad a mheas an bhfuil na táirgí árachais comhsheasmhach i gcónaí le riachtanais, tréithe agus cuspóirí an spriocmhargaidh shainaitheanta, lena n‑áirítear aon chuspóir a bhaineann le hinbhuanaitheacht, agus an bhfuil na táirgí sin á ndáileadh ar an spriocmhargadh nó an bhfuil custaiméirí lasmuigh den spriocmhargadh á mbaint amach acu.”;
            
            
               (4)
                     in Airteagal 8, cuirtear an méid seo a leanas in ionad mhír 3:
            
            
               “3.
                     Cuirfidh an fhaisnéis dá dtagraítear i mír 2 ar chumas dáileoirí árachais an méid a leanas a dhéanamh:
            
            
               (a)
                     na táirgí árachais a thuiscint;
            
         
         
            
               (b)
                     an spriocmhargadh sainaitheanta do na táirgí árachais a thuiscint;
            
            
               (c)
                     aon chustaiméir nach bhfuil an táirge árachais comhoiriúnach dá riachtanais, dá thréithe ná dá chuspóirí, lena n‑áirítear aon chuspóir a bhaineann le hinbhuanaitheacht a shainaithint;
            
            
               (d)
                     gníomhaíochtaí dáileacháin a dhéanamh le haghaidh na dtáirgí árachais ábhartha i gcomhréir le sárleas a gcustaiméirí de réir mar a fhorordaítear in Airteagal 17(1) de Threoir (AE) 2016/97.”;
            
            
               (5)
                     in Airteagal 10, cuirtear an méid seo a leanas in ionad mhír 2:
            
            
               “2.
                     Is mar seo a leanas a bheidh na socruithe dáilte táirge:
            
            
               (a)
                     beidh sé d'aidhm acu díobháil do chustaiméir a chosc agus a mhaolú;
            
            
               (b)
                     tacú le bainistiú cuí coinbhleachtaí leasa;
            
            
               (c)
                     a áirithiú go dtabharfar aird chuí ar chuspóirí, ar leasanna agus ar thréithe na gcustaiméirí, lena n‑áirítear aon chuspóir a bhaineann le hinbhuanaitheacht.”;
            
            
               (6)
                     Cuirtear an méid seo a leanas in ionad Airteagal 11:
            
            
               “Airteagal 11
            
            
               An monaróir a chur ar an eolas
            
            
               Na dáileoirí árachais a thagann ar an eolas nach bhfuil táirge árachais i gcomhréir le leasanna, cuspóirí agus saintréithe na gcustaiméirí a bhaineann lena spriocmhargadh sainaitheanta, lena n‑áirítear aon chuspóirí a bhaineann le hinbhuanaitheacht, nó go bhfuil siad ar an eolas faoi chúinsí eile a bhaineann le táirgí a d’fhéadfadh dochar a dhéanamh don chustaiméir, cuirfidh siad an monaróir ar an eolas faoi agus, i gcás inarb iomchuí, a straitéis dáileacháin don táirge árachais sin a leasú.”.
            
            
               Airteagal 2 
               Leasuithe ar Rialachán Tarmligthe (AE) 2017/2359
            
            
               Leasaítear Rialachán Tarmligthe (AE) 2017/2359 mar a leanas:
            
            
               (1)
                     in Airteagal 2, cuirtear pointe (4) agus (5) seo a leanas leis:
            
            
               “(4)
                     ciallaíonn 'sainroghanna inbhuanaitheachta' rogha custaiméara nó rogha custaiméara ionchasaigh i dtaobh an ndéanfar ceann amháin nó níos mó de na táirgí airgeadais seo a leanas a chomhtháthú ina infheistíocht nó ina hinfheistíocht, agus má dhéanfar, a mhéid a dhéanfar sin:
            
            
               (a)
                     táirge infheistíochta árachas‑bhunaithe a gcinneann an custaiméir nó an custaiméir ionchasach ina leith go ndéanfar cion íosta a infheistiú in infheistíochtaí atá inbhuanaithe ó thaobh an chomhshaoil de mar a shainmhínítear in Airteagal 2, pointe (1), de Rialachán (AE) 2020/852 ó Pharlaimint na hEorpa agus ón gComhairle**;
            
            
               (b)
                     táirge infheistíochta árachas‑bhunaithe a gcinneann an custaiméir nó an custaiméir ionchasach ina leith go ndéanfar cion íosta a infheistiú in infheistíochtaí inbhuanaithe mar a shainmhínítear in Airteagal 2, pointe (17), de Rialachán (AE) 2019/2088 ó Pharlaimint na hEorpa agus ón gComhairle***;
            
            
               (c)
                     táirge infheistíochta árachas‑bhunaithe ina ndéantar breithniú ar dhrochthionchair phríomha ar thosca inbhuanaitheachta i gcás ina gcinneann an custaiméir nó an custaiméir ionchasach eilimintí cáilíochtúla nó cainníochtúla lena léirítear an breithniú sin;
            
            
               (5)
                     ciallaíonn 'tosca inbhuanaitheachta' tosca inbhuanaitheachta faoi mar a shainmhínítear in Airteagal 2, pointe (24) de Rialachán (AE) 2019/2088.
            
         
         
            
               _______________________________________________________________
            
            
               **
                     Rialachán (AE) 2020/852 ó Pharlaimint na hEorpa agus ón gComhairle an 18 Meitheamh 2020 maidir le creat a bhunú chun infheistíocht inbhuanaithe a éascú, agus lena leasaítear Rialachán (AE) 2019/2088 (IO L198, 22.6.2020, lch. 13).
            
            
               ***
                     Rialachán (AE) Uimh. 2019/2088 ó Pharlaimint na hEorpa agus ón gComhairle an 27 Samhain 2019 maidir le nochtaí a bhaineann le hinbhuanaitheacht in earnáil na seirbhísí airgeadais (IO L 317, 9.12.2019, lch. 1).”;
            
            
               (2)
                     in Airteagal 3, cuirtear an méid seo a leanas in ionad mhír 1:
            
            
               “1.
                     Chun sainaithint a dhéanamh, i gcomhréir le hAirteagal 28 de Threoir (AE) 2016/97, ar na cineálacha coinbhleachtaí leasa a thagann chun cinn agus aon ghníomhaíocht dáileacháin árachais á cur i gcrích, gníomhaíocht dáileacháin árachais a bhaineann le táirgí infheistíochta árachas‑bhunaithe agus lena mbaineann riosca damáiste do leasanna custaiméara, lena n‑áirítear a shainroghanna inbhuanaitheachta, déanfaidh idirghabhálaithe árachais agus gnóthais árachais measúnú cé acu atá nó nach bhfuil leas ag duine ábhartha nó ag aon duine a bhfuil baint dhíreach nó indíreach aige nó aici leo trí rialú, i dtoradh na ngníomhaíochtaí dáileacháin árachais, lena gcomhlíontar na critéir seo a leanas:
            
            
               (a)
                     go bhfuil sé ar leithligh ó leas an chustaiméara nó an chustaiméara ionchasaigh i dtoradh na ngníomhaíochtaí dáileacháin árachais;
            
            
               (b)
                     go bhfuil sé d’acmhainn aige tionchar a imirt ar thoradh na ngníomhaíochtaí dáileacháin chun aimhleasa an chustaiméara.
            
            
               Rachaidh idirghabhálaithe árachais agus gnóthais árachais ar aghaidh ar an mbealach céanna chun coinbhleachtaí leasa idir custaiméir amháin agus custaiméir eile a shainaithint.”;
            
            
               (3)
                     Leasaítear Airteagal 9 mar a leanas:
            
            
               (a)
                     i mír 2, cuirtear an méid seo a leanas in ionad phointe (a):
            
            
               “(a)
                     go gcomhlíonann sé cuspóirí infheistíochta an chustaiméara nó an chustaiméara ionchasaigh atá i gceist, lena n‑áirítear lamháltas riosca an duine sin agus aon roghanna inbhuanaitheachta;”;
            
            
               (b)
                     cuirtear an méid seo a leanas in ionad mhír 4:
            
            
               “4.
                     Áireofar san fhaisnéis maidir le cuspóirí infheistíochta an chustaiméara nó an chustaiméara ionchasaigh, i gcás inarb ábhartha, faisnéis maidir leis an tréimhse ama ar mian leis an gcustaiméir nó leis an gcustaiméir ionchasach an infheistíocht a bheith aige nó aici, a shainroghanna nó a sainroghanna i ndáil le riosca a thógáil, an phróifíl riosca, cuspóirí na hinfheistíochta agus, ina theannta sin, a shainroghanna nó a sainroghanna inbhuanaitheachta. Beidh an leibhéal faisnéise a bhaileofar oiriúnach don chineál sonrach táirge nó seirbhíse a bheidh á bhreithniú.”;
            
            
               (c)
                     cuirtear an méid seo a leanas in ionad mhír 6:
            
            
               “6.
                     Agus comhairle á tabhairt maidir le táirge infheistíochta árachas‑bhunaithe i gcomhréir le hAirteagal 30(1) de Threoir (AE) 2016/97, ní dhéanfaidh idirghabhálaí árachais ná gnóthas árachais moladh i gcás nach bhfuil aon cheann de na táirgí oiriúnach don chustaiméir nó don chustaiméir ionchasach.
            
            
               Ní mholfaidh idirghabhálaí árachais ná gnóthas árachais táirgí infheistíochta árachas‑bhunaithe mar tháirgí a chomhlíonann sainroghanna inbhuanaitheachta custaiméara nó custaiméara ionchasaigh i gcás nach gcomhlíonann na táirgí infheistíochta árachas‑bhunaithe sin na sainroghanna sin. Míneoidh an t‑idirghabhálaí árachais nó an gnóthas árachais don chliant nó do na cliaint ionchasacha na cúiseanna nach ndearna sé amhlaidh agus coimeádfaidh sé taifid ar na cúiseanna sin.
            
            
               I gcás nach gcomhlíonann aon táirge infheistíochta árachas‑bhunaithe sainroghanna inbhuanaitheachta an chustaiméara ná an chustaiméara ionchasaigh, agus go gcinneann an custaiméir a sainroghanna inbhuanaitheachta a oiriúnú, coinneoidh an t‑idirghabhálaí árachais nó an gnóthas árachais taifid ar chinneadh an chustaiméara, lena n‑áirítear na cúiseanna leis an gcinneadh sin”;
            
            
               (4)
                     Leasaítear Airteagal 14 mar a leanas:
            
            
               (a)
                     i mír 1, cuirtear an méid seo a leanas in ionad phointe (b), pointe (i):
            
            
               “(i)cuspóirí infheistíochta an chustaiméara, lena n‑áirítear lamháltas riosca an duine sin, agus cibé acu a bhaintear cuspóirí infheistíochta an chustaiméara amach trína shainroghanna inbhuanaitheachta a chur san áireamh;”;
            
         
         
            
               (b)i mír 4, cuirtear an fhomhír seo a leanas leis:
            
            
               “Ní athróidh na ceanglais chun sainroghanna inbhuanaitheachta custaiméirí nó custaiméirí ionchasacha a chomhlíonadh, nuair is ábhartha, na coinníollacha a leagtar síos sa chéad fhomhír.”.
            
            
               Airteagal 3
            
            
               Teacht i bhfeidhm agus cur i bhfeidhm
            
            
               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
            
            
               Beidh feidhm aige ó [Oifig na bhFoilseachán, cuir isteach dáta - 12 mhí tar éis dháta a fhoilsithe in Iris Oifigiúil an Aontais Eorpaigh].
            
            
               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            
            
               Arna dhéanamh sa Bhruiséil, 21.4.2021
            
            
               
                     Thar ceann an Choimisiúin
               
               
                     An tUachtarán
                     Ursula VON DER LEYEN
               
            
         
         
            
                  
                     (1)
                  
                        Teachtaireacht ón gCoimisiún chuig Parlaimint na hEorpa, chuig an gComhairle Eorpach, chuig an gComhairle, chuig Coiste Eacnamaíoch agus Sóisialta na hEorpa agus chuig Coiste na Réigiún: an Comhaontú Glas don Eoraip (COM(2019)640 final) 
               
               
                  
                     (2)
                  
                        Teachtaireacht ón gCoimisiún chuig Parlaimint na hEorpa, chuig Comhairle na hEorpa, chuig an gComhairle, chuig an mBanc Ceannais Eorpach, chuig Coiste Eacnamaíoch agus Sóisialta na hEorpa, agus chuig Plean Gníomhaíochta Choiste na Réigiún: Fás Inbhuanaithe a Mhaoiniú (COM(2018)097 final).
               
               
                  
                     (3)
                  
                        Rialachán Tarmligthe (AE) 2017/2358 ón gCoimisiún an 21 Meán Fómhair 2017 lena bhforlíontar Treoir (AE) 2016/97 ó Pharlaimint na hEorpa agus ón gComhairle maidir le maoirseacht agus rialachas táirgí le haghaidh gnóthais árachais agus dáileoirí árachais (IO L 341, 20.12.2017, lch. 1).
               
               
                  
                     (4)
                  
                        Treoir (AE) 2016/97 ó Pharlaimint na hEorpa agus ón gComhairle an 20 Eanáir 2016 maidir le dáileadh árachais (IO L 26, 2.2.2016, lch. 19).
               
               
                  
                     (5)
                  
                        Rialachán Tarmligthe (AE) 2017/2359 ón gCoimisiún an 21 Meán Fómhair 2017 lena bhforlíontar Treoir (AE) 2016/97 ó Pharlaimint na hEorpa agus ón gComhairle i dtaca le ceanglais maidir le faisnéis agus na rialacha iompair gnó is infheidhme maidir le dáileadh táirgí infheistíochta atá árachas‑bhunaithe (IO L 341, 20.12.2017, lch. 8).
               
               
                  
                     (6)
                  
                        Rialachán (AE) Uimh. 2019/2088 ó Pharlaimint na hEorpa agus ón gComhairle an 27 Samhain 2019 maidir le nochtaí a bhaineann le hinbhuanaitheacht in earnáil na seirbhísí airgeadais (IO L 317, 9.12.2019, lch. 1).
               
               
                  
                     (7)
                  
                        Rialachán (AE) Uimh. 2020/852 ó Pharlaimint na hEorpa agus ón gComhairle an 18 Meitheamh 2020 maidir le creat a bhunú chun infheistíocht inbhuanaithe a éascú (IO L 198, 22.6.2020, lch. 13).
               
               
                  
                     (8)
                  
                        EIOPA-BoS‑19/172, 30 Aibreán 2019.
               
               
                  
                     (9)
                  
                        Rialachán (AE) 2019/2089 ó Pharlaimint na hEorpa agus ón gComhairle an 27 Samhain 2019 lena leasaítear Rialachán (AE) 2016/1011 maidir le Tagarmharcanna Aistrithe Aeráide AE, Tagarmharcanna AE atá ailínithe le Comhaontú Pháras agus nochtuithe inbhuanaitheachta le haghaidh tagarmharcanna (IO L 317, 9.12.2019, lch. 17).
               
               
                  
                     (10)
                  
                        IO L 26, 2.2.2016, lch. 19.
               
               
                  
                     (11)
                  
                        Cinneadh (AE) 2016/1841 ón gComhairle an 5 Deireadh Fómhair 2016 maidir le tabhairt i gcrích, thar ceann an Aontais Eorpaigh, Chomhaontú Pháras, a glacadh faoi Chreat‑Choinbhinsiún na Náisiún Aontaithe ar an Athrú Aeráide (IO L 282, 19.10.2016, lch. 1).
               
               
                  
                     (12)
                  
                        COM(2019) 640 final.
               
               
                  
                     (13)
                  
                        COM(2018) 97 final.
               
               
                  
                     (14)
                  
                        Rialachán Tarmligthe (AE) 2017/2358 ón gCoimisiún an 21 Meán Fómhair 2017 lena bhforlíontar Treoir (AE) 2016/97 ó Pharlaimint na hEorpa agus ón gComhairle maidir le maoirseacht agus rialachas táirgí le haghaidh gnóthais árachais agus dáileoirí árachais (IO L 341, 20.12.2017, lch. 1).
               
               
                  
                     (15)
                  
                        SWD(2018) 264 final.
               
               
                  
                     (16)
                  
                        Rialachán (AE) 2020/852 ó Pharlaimint na hEorpa agus ón gComhairle an 18 Meitheamh 2020 maidir le creat a bhunú chun infheistíocht inbhuanaithe a éascú, agus lena leasaítear Rialachán (AE) 2019/2088 (IO L 198, 22.6.2020, lch. 13).
               
               
                  
                     (17)
                  
                        Rialachán (AE) Uimh. 2019/2088 ó Pharlaimint na hEorpa agus ón gComhairle an 27 Samhain 2019 maidir le nochtaí a bhaineann le hinbhuanaitheacht in earnáil na seirbhísí airgeadais (IO L 317, 9.12.2019, lch. 1).